PROEN ทะยาน 22% หลังคว้างาน NT ลุ้นดันรายได้ปีนี้โตเข้าเป้า 20%
PROEN ทะยาน 22% ราคาแตะ 9.35 บ. หลังคว้างานเปลี่ยนระบบสายเคเบิลอากาศเป็นสายเคเบิลใต้ดินจาก NT ใหม่ 3 สัญญา มูลค่ารวม 105.16 ลบ. ลุ้นดันรายได้ปีนี้โตเข้าเป้า 20%
PROEN ทะยาน 22% ราคาแตะ 9.35 บ. หลังคว้างาน NT มูลค่ารวม 105.16 ลบ. ลุ้นดันรายได้ปีนี้โตเข้าเป้า 20%
18 ก.พ. 2565

ผู้สื่อข่าวรายงานว่า ราคาหุ้น บริษัท โปรเอ็น คอร์ป จำกัด (มหาชน) หรือ PROEN ล่าสุด ณ เวลา 11:17 น. อยู่ที่ 9.35 บาท บวก 1.70 บาท หรือ 22.22% สูงสุดที่ 9.55 บาท ต่ำสุดที่ 7.55 บาท ด้วยมูลค่าซื้อขาย 677.91 ล้านบาท

ทั้งนี้ราคาหุ้น PROEN ปรับตัวขึ้น หลังได้ลงนามในสัญญาจ้างงานเปลี่ยนระบบสายเคเบิลอากาศเป็นสายเคเบิลใต้ดิน เพื่อรองรับการเป็นมหานครแห่งอาเซียน จำนวน 3 สัญญา กับบริษัท โทรคมนาคมแห่งชาติ จำกัด (มหาชน) หรือ NT มูลค่างาน 105,163,599.66 บาท รวมภาษีมูลค่าเพิ่ม ประกอบด้วย
1.สัญญาจ้างงานเปลี่ยนระบบสายเคเบิลอากาศเป็นสายเคเบิลใต้ดิน เพื่อรองรับการเป็นมหานครแห่งอาเซียนในถนนสมเด็จพระเจ้าตากสิน (ฝั่งซ้ายถนนจอมทอง-ถนนอินทรพิทักษ์) 2.สัญญาจ้างเปลี่ยนระบบสายเคเบิลอากาศเป็นสายเคเบิลใต้ดิน เพื่อรองรับการเป็นมหานครแห่งอาเซียนในถนนรามคำแหง (ถนนเพชรบุรี่-ถนนศรีนครินทร์) 3.สัญญาจ้างงานเปลี่ยนระบบสายเคเบิลอากาศเป็นสายเคเบิลใต้ดิน เพื่อรองรับการเป็นมหานครแห่งอาเซียนในถนนเจริญราษฎร์ (ถนนพระราม 3-ถนนสาทร)  กำหนดงานแล้วเสร็จภายในวันที่ 24 กันยายน 2565
ขณะที่ นายกิตติพันธ์ ศรีบัวเอี่ยม ประธานเจ้าหน้าที่บริหาร PROEN เปิดเผยว่า บริษัทฯ ตั้งเป้าหมายรายได้ปี 65 เติบโตไม่น้อยกว่า 20% จากปีก่อน โดยยังคงมุ่งเน้นการเติบโตในกลุ่มธุรกิจเทคโนโลยี ที่สร้างรายได้ประจำ หรือ Recurring Income และมุ่งเน้นกลุ่มธุรกิจที่มีอัตรากำไรสูง ซึ่งมีปัจจัยสนับสนุนทั้งในส่วนของฐานลูกค้าในกลุ่มธุรกิจ E-Commerce, Game Online ที่มีแนวโน้มการเติบโตอย่างต่อเนื่อง รวมทั้งการพัฒนาผลิตภัณฑ์ และบริการใหม่ในกลุ่มธุรกิจบล็อกเชน (Blockchain)
ขณะเดียวกันบริษัทฯ มีความแข็งแกร่งทางการเงิน และอยู่ระหว่างการเตรียมความพร้อมที่จะเข้าไปลงทุนในธุรกิจใหม่เพิ่มเติม โดยเฉพาะในธุรกิจด้านเทคโนโลยีรูปแบบใหม่ ๆ ตลอดจนเข้าไปมีส่วนร่วมในกลุ่มธุรกิจดิจิทัลที่กำลังมีแนวโน้มเติบโตสูง และกำลังก้าวเข้ามามีบทบาทในชีวิตประจำวันของทุกคนมากขึ้นอีกด้วย
โดยการรับงานสัญญาจ้างงานเปลี่ยนระบบสายเคเบิลอากาศเป็นสายเคเบิลใต้ดิน เพื่อรองรับการเป็นมหานครแห่งอาเซียน จำนวน 3 สัญญา กับบริษัท โทรคมนาคมแห่งชาติ จำกัด (มหาชน) หรือ NT สะท้อนให้เห็นบริษัทฯ ยังคงมีการทยอยรับงานใหม่เข้ามาอย่างต่อเนื่อง และช่วยสนับสนุนให้มูลค่างานในมือรอรับรู้รายได้ (backlog) เพิ่มขึ้นแตะระดับ 815 ล้านบาท โดยบริษัทฯ จะมีรายได้รองรับการเติบโตในระยะ 1-2 ปีข้างหน้า
ขณะเดียวกันยังคงมีแผนเดินหน้าเข้าประมูลงานในปีนี้อีกหลายโครงการทั้งโครงการที่เป็นกลุ่มเทคโนโลยีและงานโครงสร้างพื้นฐาน ตามการเปิดให้เข้าร่วมประมูลในโครงการต่าง ๆ ของหน่วยงานภาครัฐที่คาดว่าจะมีออกมาอย่างต่อเนื่อง หลังจากสถานการณ์การแพร่ระบาดของโควิด-19 ผ่อนคลายในทางที่ดีขึ้น จะเห็นได้จากการที่ภาครัฐและเอกชนเริ่มหันกลับมาทำกิจกรรมทางเศรษฐกิจมากขึ้น